Vrou dood ná ‘polisie’ egpaar kaapSelvin Pillay en Priscilla Pillay (Foto: Facebook) ’n Vrou is dood nadat sy en haar man Dinsdagaand op die R59 in Kliprivier in Johannesburg gekaap is deur verdagtes wat hulself as polisiebeamptes voorgedoen het. Kapt. Mavela Masondo, woordvoerder van die polisie, sê in ’n verklaring die man (68) en vrou (65) is in Rietspruit deur verdagtes vermom as polisiebeamptes in ’n voertuig met blou ligte van die pad afgetrek. Die kapers het ’n vuurwapen op die egpaar gerig, waarna hulle in die egpaar se wit Toyota Hilux-bakkie met die slagoffers in die voertuig op die vlug geslaan het. Die verdagtes het later langs die R55 gestop en die egpaar aangesê om uit te klim en weg te hardloop. “Die vrou het na bewering inmekaargesak en die man is na ’n nabygeleë huis om hulp te ontbied,” verduidelik Masondo. Volgens Masondo is die polisie ontbied en die bakkie is verlate op die R550 aangetref. Die vrou se liggaam is kort daarna in ’n oop stuk veld aangetref. ’n Geregtelike doodsondersoek word gedoen om die presiese oorsaak van die vrou se dood vas te stel. Die slagoffers is intussen deur hul dogter op Facebook as Selvin Pillay en Priscilla Pillay geïdentifiseer. Die paartjie was glo onderweg na hul huis in Heidelberg van Vereeniging af. Die polisie wou egter nie hul identiteit bevestig nie. Enigiemand met inligting rakende die voorval word versoek om die Kliprivierpolisie by 011 903 8205 of Stop Misdaad by 08600 10111 te skakel.